मां के संघर्ष से सीखा लड़ना, मुस्लिम लड़की के ट्रेनिंग लेने पर जताते आपत्ति, बनी मार्शल आर्ट चैंपियन
जम्मू-कश्मीर में आतंकवाद से सबसे ज्यादा प्रभावित जिलों में से एक बांदीपोरा के गोजरपट्टी में उनका जन्म हुआ। वह बमुश्किल 18 महीने की थीं, जब उनके पिता को आतंकियों ने गोली मार दी। रिश्तेदारों ने सहारा दिया तो वह स्कूल जा सकीं। मीलों पैदल चलकर
जम्मू-कश्मीर में आतंकवाद से सबसे ज्यादा प्रभावित जिलों में से एक बांदीपोरा के गोजरपट्टी में उनका जन्म हुआ। वह बमुश्किल 18 महीने की थीं, जब उनके पिता को आतंकियों ने गोली मार दी। रिश्तेदारों ने सहारा दिया तो वह स्कूल जा सकीं। मीलों पैदल चलकर वह मार्शल आर्ट की ट्रेनिंग लेने जातीं। कोई मुस्लिम लड़की पुरुष कोच से ट्रेनिंग ले और लड़कों के बीच खेले, यह समाज को पसंद न आता।
लेकिन, सबका विरोध दरकिनार कर वह ताइक्वांडो की नेशनल लेवल चैंपियन बन गईं। तभी कम उम्र में ही उनकी शादी हो गई, जिसके बाद खेल और पढ़ाई छोड़नी पड़ी। इस झटके से वह खुद को संभालतीं उससे पहले ही तलाक हो गया। एक बार फिर लोग उन्हें ताने देने लगे। वह डिप्रेशन में चली गईं।
ऐसे हालात में कोच और मां ने हौसला बढ़ाया तो उन्होंने दमदार वापसी की और देश-दुनिया में तिरंगा फहरा दिया। कई खेलों में मेडल जीते। जम्मू-कश्मीर के आदिवासी समुदाय में यह मुकाम हासिल करने वाली वह पहली लड़की हैं। अपने इलाके की पहली फीमेल इंटरनेशनल मार्शल आर्ट खिलाड़ी भी हैं।
'ये मैं हूं' सीरीज में आज मिलिए शहीद की बेटी चौधरी आबिदा अख्तर से। कश्मीर भारत माता के सिर पर सजा ताज है, तो आबिदा उस ताज में जड़ा बेशकीमती हीरा हैं। जानिए उनकी कहानी, उन्हीं की जुबानी...
आतंकवादियों ने अब्बू को किया किडनैप, क्रॉस फायरिंग में गई जान
मेरे अब्बू जम्मू-कश्मीर पुलिस विभाग में थे। उन दिनों वह छुट्टियों पर घर आए थे, तभी गांव में आतंकियों ने धावा बोला और अब्बू को किडनैप कर लिया। आर्मी से घिरने के बाद गोलीबारी शुरू हो गई। क्रॉस फायरिंग में गोली लगने से उनकी जान चली गई। तब मैं डेढ़ साल की थी, अब तो याद भी नहीं कि अचानक क्या, कैसे हो गया। सब कहते हैं कि आतंकवादियों ने उन्हें जानबूझकर गोली मार दी। मैंने अब्बू को सिर्फ फोटो में देखा।
उनके जाने के बाद मुझे और मेरे दो भाइयों की सारी जिम्मेदारी मेरी अम्मी के कंधों पर आ गईं। उन्हें बहुत स्ट्रगल करना पड़ा। हालात इतने मुश्किल हो गए कि हमारे लिए खाना और कपड़े तक ननिहाल से आते। सरकारी स्कूल में पढ़ाई तो फ्री में होती, लेकिन पेन-पेंसिल और किताबें मामा और मौसी दिलाते।
गांव में न बिजली, न सड़क, मीलों पैदल चल जाती स्कूल
हमारे गांव में न बिजली थी, न सड़क और दूसरी बुनियादी सुविधाएं। स्कूल आने-जाने के लिए रोज 5 किमी तक पैदल चलना पड़ता। हायर सेकेंडरी में तो स्कूल और दूर हो गया। 6ठी क्लास से ही मैं खोखो, वॉलीबॉल और कबड्डी में हिस्सा लेने लगी। इनमें नेशनल लेवल तक मेडल भी जीते।
कॉलेज जाने वाली गांव की पहली लड़की
लेकिन, यह इतना आसान नहीं था। हमारे गांव में लड़कियों को पढ़ने तक का मौका नहीं मिलता और मैं खेलों में हिस्सा ले रही थी। गांव के लोग बोलते कि लड़की है, खेलने के लिए बाहर कैसे जा सकती है। खेलकर आखिर क्या कर लेगी, शादी के बाद तो परिवार ही संभालना है। पीठ पीछे घरवालों को भी ताने मिलते कि वे मुझे बाहर क्यों जाने देते हैं।
समाज की इसी सोच की वजह से मेरे साथ की कोई लड़की 10वीं-12वीं के बाद नहीं पढ़ सकी। मैं अपने एरिया की पहली लड़की हूं, जो कॉलेज भी गई और स्पोर्ट्स में भी नाम कमाया।
स्कूल बैग में ड्रेस छुपाकर जाती ट्रेनिंग सेंटर
मेरे परिवार ने मेरा साथ दिया और मैं आगे बढ़ती रही। 2009 में कोच फैसल अली डार मेरे स्कूल आए और मार्शल आर्ट्स के बारे में बताया। मुझे पता चला कि मार्शल आर्ट में करियर बनाने के साथ ही सेल्फ डिफेंस भी कर सकते हैं। फिर 12वीं के बाद मैंने फैसल सर से ट्रेनिंग लेनी शुरू कर दी।
मैं अपने बैग में मार्शल आर्ट की यूनिफॉर्म छुपाकर पहले स्कूल जाती, फिर वहां पढ़ाई के बाद 8 किमी दूर ट्रेनिंग सेंटर पहुंचती। इस दौरान मैंने एक दिन भी ट्रेनिंग नहीं छोड़ी। डिस्ट्रिक्ट लेवल से लेकर स्टेट लेवल तक मैंने कई मेडल जीते।
एग्जाम की वजह से छूटी पहली नेशनल चैंपियनशिप
लेकिन, मैं मार्शल आर्ट्स की अपनी पहली नेशनल चैंपियनशिप में नहीं खेल सकी। जिस समय गोवा में यह प्रतियोगिता होनी थी, उसी दौरान मुझे परीक्षाएं देनी थीं। फैमिली ने भी मना कर दिया कि अगर खेलने जाऊंगी तो पूरे साल की पढ़ाई बर्बाद हो जाएगी। इससे मैं थोड़ी निराश तो हुई लेकिन हिम्मत नहीं हारी। अगले ही साल मैंने दोबारा कबड्डी और मार्शल आर्ट्स की राष्ट्रीय प्रतियोगिताओं में हिस्सा लिया।
ट्रेनिंग शुरू करने के 2 साल के भीतर किकबॉक्सिंग और ताइक्वांडो में स्टेट से लेकर नेशनल लेवल तक ढेरों मेडल जीतकर मैंने खुद को साबित कर दिखाया। 2011 से मैं वूशू चैंपियनशिप में भी हिस्सा लेने लगी। इस तरह 2009 से 2014 तक मैंने महाराष्ट्र से बीपीएड की पढ़ाई भी पूरी की और देश के लिए लगातार मेडल भी जीते।
मैं ओलिंपिक्स में तिरंगा लहराने का सपना संजोए थी, लेकिन मुझे आने वाले कल का अंदेशा नहीं था।
बीए की पढ़ाई पूरी होते ही शादी हुई, छूट गई पढ़ाई और खेल
मैं गुज्जर बकरवाल ट्राइब से हूं। हमारी कम्यूनिटी में लड़कियों की शादी जल्दी कर दी जाती है। बीए फाइनल ईयर का एग्जाम देते ही 2014 में मेरी भी शादी हो गई। लेकिन, यह शादी ज्यादा दिनों तक नहीं चली। हमारी अरेंज मैरिज हुई थी और पति शायद किसी और से शादी करना चाहते थे। शादी होते ही मेरी पढ़ाई भी बंद हो गई और खेल भी छूट गया। एक झटके में मेरी जिंदगी थम गई। यह मेरी जिंदगी का सबसे मुश्किल दौर था।
तलाक के बाद डिप्रेशन से उबरी, दोबारा लगाए दमदार पंच
आखिरकार 2016 में तलाक हो गया। इससे मुझे बड़ा धक्का लगा। मैं परेशान हो गई कि अब जिंदगी कैसे चलेगी, क्या करूंगी। दूसरी तरफ लोगों के ताने भी सुनती कि शादी के बाद भी वापस आ गई, ससुराल में टिक नहीं पाई, ऊल-जुलूल बातें बनाते। मैं डिप्रेशन में चली गई।
फिर एक दिन फैसल सर मेरे घर आए और कहा कि दोबारा एकेडमी जॉइन करो। तब मैंने भी सोचा कि तलाक के बाद आखिर मैं जिंदगी में आगे क्यों नहीं बढ़ सकती। मैंने तय कर लिया कि हिम्मत नहीं हारूंगी, खुद को मजबूत बनाऊंगी और अपनी काबिलियत साबित करूंगी।
मलेशिया में फहराया तिरंगा, दिल्ली से गांव तक कामयाबी का जश्न
इस तरह 2 साल बाद मैंने फिर पढ़ना शुरू किया और खेलों में भी लौट आई। 2017 में मलेशिया में इंटरनेशनल वूशू चैंपियनशिप हुई, जिसमें मैंने सिल्वर मेडल जीता। वहां फाइनल फाइट हारने से मायूस जरूर हुई, लेकिन वहां तक पहुंचने की खुशी भी मिली।
लौटकर वतन आई तो दिल्ली एयरपोर्ट पर मेरा जोरदार स्वागत हुआ। गांव पहुंची तो यहां माहौल बदल चुका था। घर के बाहर भीड़ थी और जश्न मनाया जा रहा था। पहले जो लोग मेरा विरोध करते थे, वही मुझे मेरी कामयाबी पर मुबारकबाद देने आ रहे थे।
किकबॉक्सिंग, ताइक्वांडो और वूशू के साथ ही मैंने पर्वतारोहण और स्कीईंग की ट्रेनिंग भी ली। लगातार इन खेलों में हिस्सा भी लिया।
कश्मीर के बच्चों को तराशने के लिए बीच में छोड़ा करियर
2017 में ही मास्टर्स डिग्री के लिए मेरा दाखिला कश्मीर यूनिवर्सिटी में हो गया। जिसके लिए रोज क्लास में जाना पड़ता। इंटरनेशनल लेवल पर नाम कमाने के बाद भी मुझे उतना सपोर्ट नहीं मिल सका। उसी बीच कोविड भी आ गया। जिससे 2-3 साल तक खेल बंद रहे।
अब मैंने अपनी जिंदगी अपने जैसे दूसरे बच्चों की जिंदगी तराशने के लिए समर्पित कर दी है। बतौर कोच मैं स्कूल में उन्हें ट्रेनिंग दे रही हूं, ताकि मेरी तरह उन्हें परेशानियों का सामना न करना पड़े। उन्हें ट्रेनिंग देने के लिए मुझे खुद का करियर बीच में छोड़ना पड़ा।
फीमेल कोच न होने से आगे नहीं बढ़ पातीं लड़कियां
जब मैंने खेलना शुरू किया, तब सिर्फ मेल कोच थे। इसलिए पेरेंट्स अपनी बेटियों को खेलने नहीं भेजते थे। कई बार लड़कियों को कोई ऐसी दिक्कत होती है, तो वे मेल कोच से नहीं बता पातीं। इसलिए मैं कोशिश करती हूं कि जितना हो सके, उतनी ज्यादा लड़कियों को ट्रेनिंग दूं। फीमेल कोच की कमी उनकी राह की रुकावट न बने।
मेरी मेहनत का असर भी दिख रहा है। जिन बच्चों को ट्रेनिंग दी है, उनमें से कई कबड्डी और मार्शल आर्ट्स में नेशनल लेवल तक मेडल जीत चुके हैं। स्टेट लेवल पर एथलेटिक्स में मेडल जीतने वाले बच्चे तो बहुत से हैं।
